વિદ્યાર્થીઓને ચાલુ કલાસે પડીકી લેવા મોકલનાર શિક્ષક બીજા જનમમાં મોટા ઘરનો શ્વાન બને છે અને બગીચામાં ટેનીસ બોલ અને ફ્રીઝ્બી લેવા દોડાદોડ કરવા પામે છે. વારંવાર અને કારણ વગર હોર્ન વગાડનાર આવનાર જન્મમાં ડીજેવાળો બાબુ બને છે જેને છોકરીઓ વારંવાર પોતાનું ગીત વગાડવાની ફરમાઈશ કરીને માથું ખાઈ જાય છે. વેફર અને પાણીના પાઉચ જ્યાં ત્યાં ફેંકનાર વ્યક્તિ બીજા જનમમાં શહેરી ગાય બને છે અને પ્લાસ્ટિક સહિતનો એંઠવાડ ખાવા પામે છે. રોંગ સાઈડમાં વાહન ચલાવનારને સ્વર્ગની ટીકીટ હોવા છતાં યમરાજનો પાડો ભૂલથી નર્કમાં નાખી આવે છે.